Id-Deċizjoni tal-Kummissjoni
tat-13 ta' Lulju, 2001
li tistabbilixxi l-immarkar fiskali komuni għaż-żjut tal-gass u għall-pitrolju
(notifikata taħt id-dokument numru K(2001) 1728)
(2001/574/KE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat id-Direttiva tal-Kunsill tal-KE 95/60 tas-27 ta' Novembru, 1995 fuq l-immarkar fiskali taż-żjut tal-gass u tal-pitrolju [1], u b'mod partikolari l-Artikolu 2(2) tagħha,
Billi:
(1) Sabiex is-suq intern jaħdem aħjar u b'mod partikolari biex tiġi evitata l-evażjoni tat-taxxa, id-Direttiva tal-KE 95/60 ipprovdiet għal sistema ta' mmarkar komuni biex jiġu identifikati ż-żjut tal-gass, li jaqgħu taħt il-Kodiċi NM 27100069, u l-pitrolju, li jaqa' taħt il-Kodiċi 27100055, li ġew rilaxxjati għall-konsum eżenti mit-taxxa tas-sisa, jew suġġett għar-rata ta' taxxa tas-sisa mnaqqsa. Mill-1996, l-ewwel kodiċi nqasmet fil-Kodiċi NM 27100066, 27100067 u 27100068 sabiex tikkunsidra teżamina l-kontenut tal-kubrit fiż-żejt tal-gass.
(2) Matul il-proċess ta' l-għażla għall-prodott li għandu jintuża bħala mmarkar fiskali komuni, s-sustanzi mressqa wara sejħa għall-espressjonijiet ta' interess kienu investigati sewwa mill-punt tekniku bil-għajnuna taċ-Ċentru Konġunt tar-Riċerka u l-laboratorji doganali nazzjonali ta' l-14-il Stat Membru u istituti tal-kimika oħrajn u gruppi ta' l-esperti.
(3) Wara dawn l-investigazzjonijiet, is-Solvent Yellow 124 qorob l-aktar lejn il-livell meħtieġ billi ssodisfa sitta mis-seba' kriterji speċifikati fis-sejħa għall-espressjoni ta' interess.
(4) Skond il-Kumitat Xjentifiku dwar it-Tossiċità, l-Ekotossiċità u l-Ambjent, ir-riskji għas-saħħa u għall-ambjent addizzjonali tas-Solvent Yellow 124 sabu li ma joħolqux l-ebda ħsara provata.
(5) Dak il-prodott għandu għalhekk ikun stabbilit bħala l-immarkar fiskali komuni kif stipulat fid-Direttiva tal-KE 95/60 u skond il-kondizzjonijiet iffissati f'dik id-Direttiva. Il-livell ta' l-immarkar għandu jkun ta' l-anqas 6 mg ta' l-immarkar kull litru ta' żejt minerali.
(6) Id-disponibbiltà tas-Solvent Yellow 124, minkejja li jkun kopert bil-patenti f'sitt Stati Membri, hija assigurata bil-ftehim tal-liċenzar.
(7) Din id-Deċiżjoni ma tħoll lill-ebda impriża mill-obbligi tagħha taħt l-Artikolu 82 tat-Trattat.
(8) Għandu jingħata perjodu xieraq qabel ma tiġi applikata din id-Deċiżjoni għall-amministrazzjonijiet u għall-industrija ta' l-Istati Membri biex jippreparaw ruħhom għall-użu effettiv ta' l-immarkar fiskali komuni.
(9) L-opportunitajiet offruti mill iżviluppi futuri fix-xjenza għandhom jiġu kunsidrati billi jiġi stabbilit limitu ta' żmien għar-reviżjoni ta' din id-Deċiżjoni.
(10) Il-miżuri li hemm previsti f'din id-Deċiżjoni huma skond il-fehma tal-Kumitat tat-Taxxi tas-Sisa,
ADOTTAT DIN ID-DEĊIŻJONI:
Artikolu 1
L-immarkar fiskali komuni li hemm stabbilit fid-Direttiva 95/60/KE, għall-immarkar taż-żjut tal-gass kollha li jaqgħu taħt il-Kodiċi NM 27100066, 27100067 u 27100068 kif ukoll tal-pitrolju li jaqa' taħt il-Kodiċi NM 27100055, għandu jkun is-Solvent Yellow 124, kif speċifikat fl-Anness għal din id-Deċiżjoni.
Il-livell ta' l-immarkar għandu jkun ta' l-anqas 6 mg ta' l-immarkar kull litru ta' żejt minerali.
Artikolu 2
Din id-Deċiżjoni għandha tiġi riveduta mhux aktar tard mill-31 ta' Diċembru, 2006, fid-dawl ta' l-iżviluppi tekniċi fil-qasam tas-sistemi ta' l-immarkar u waqt li tiġi kunsidrata l-ħtieġa li tikkumbatti l-użu bi' frodi taż-żjut minerali eżenti mit-taxxa tas-sisa, jew suġġetti għar-rata mnaqqsa tat-taxxa tas-sisa.
Għandha ssir reviżjoni minn qabel jekk jinstab illi s-Solvent Yellow 124 qiegħed jikkawża danni addizzjonali għas-saħħa u għall-ambjent.
Artikolu 3
Din id-Deċiżjoni għandha tapplika mill-1 ta' Awissu, 2002.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fit-13 ta' Lulju, 2001.